ארבע העונות (מיני-סדרה)

ארבע העונות (באנגלית: The Four Seasons) היא מיני-סדרה אמריקאית. הסדרה היא דרמה קומית שנוצרה על ידי טינה פיי שגם משחקת בתפקיד ראשי, לאנג פישר וטרייסי וויגפילד עבור נטפליקס. בתפקידים הראשיים גם סטיב קארל, קולמן דומינגו וויל פורטה. הסדרה מבוססת על סרט אמריקאי באותו השם שיצא לאקרנים בשנת 1981, נכתב ובוים על ידי אלן אלדה, שזכה לתפקיד אורח בסדרה. הסדרה עלתה לראשונה בנטפליקס ב-1 במאי 2025.

במאי 2025 הסדרה חודשה לעונה שנייה.

 עלילה 
עלילת הסדרה עוסקת בשלושה זוגות של חברים ותיקים בשנות ה-50 לחייהם שיוצאים באופן קבוע 4 פעמים בשנה לחופשה משותפת, בכל אחת מעונות השנה, ליעד אחר בכל עונה. אם בתחילת הסדרה נדמה שמדובר בקבוצה מגובשת, האיזון משתבש לאחר שאחד החברים מחליט להתגרש ואחד מגיבורי הסדרה מביא איתו לחופשות את בת הזוג הצעירה והדינמיקה הקבוצתית משתנה ומתערערת.

כל צמד פרקים מוקדש לחופשה ועונה אחרת, וקטעים מתוך היצירה "ארבע העונות" של ויוואלדי מובילים את מוזיקת הרקע.

הסדרה עוסקת בנושאים כמו שגרה בזוגיות וההבדל בין צרכים ופעולות אגואיסטיים והרצון להיות מאושר.

 שחקנים 
 שחקנים ראשיים 
 סטיב קארל בתפקיד ניק, בעלה לשעבר של אן
 קולמן דומינגו בתפקיד דני, בן זוגו של קלוד, אדריכל
 טינה פיי בתפקיד קייט, אשתו של ג'ק
 ויל פורטה בתפקיד ג'ק, בעלה של קייט
 קרי קני-סילבר בתפקיד אן, גרושתו העתידית של ניק
 מרקו קלוואני בתפקיד קלוד, בן זוגו של דני
 אריקה הנינגסן בתפקיד ג'יני, שיננית בת 32 שניק יוצא איתה לאחר שהתגרש מאן

 שחקני משנה 
 ג'וליה לסטר בתפקיד לילה, בתם של אן וניק
 אלן אלדה בתפקיד דון, אביה של אן
 אשלין מדוקס בתפקיד בת', בתם של קייט וג'ק
 ג'ייקוב באקנמאייר בתפקיד חוטב עצים
 טובי האס בתפקיד טרי, גבר שאן יוצאת איתו
 טומי דו בתפקיד קולבי, חבר של ג'יני
 טיילור אורטגה בתפקיד רייצ'ל, אחת מהחברות של ג'יני
 סימון רקסנר בתפקיד שרה, חברה נוספת של ג'יני
 קלואי טרוסט בתפקיד מיקיילה, נציגת קבלה במלון קורטיארד מריוט
 קול טריסטן מרפי בתפקיד קיילר, בנו של מרטי, בעל בית הלוויות
 ג'ק גור בתפקיד קיידן

 הפקה 
הסדרה בת שמונה החלקים היא עיבוד לסרטו של אלן אלדה משנת 1981 "ארבע העונות" שעסק באתגרים בחיי הנישואים. התסריט עובד על ידי טינה פיי, לאנג פישר וטרייסי וויגפילד עבור נטפליקס. הסדרה הופקה על ידי Little Stranger Inc. שלושת התסריטאים הם גם המפיקים בפועל, יחד עם דייוויד מינר, אריק גוריאן וג'ף ריצ'מונד.

ב-14 במאי 2025 נטפליקס חידשה את הסדרה לעונה שנייה.

 ליהוק 
בינואר 2024 פורסם שטינה פיי גם תשחק בסדרה ובאפריל באותה שנה פורסם שגם סטיב קארל לוהק לסדרה. ביוני 2024 פורסמו גם הליהוקים של קולמן דומינגו, אריקה הנינגסן, ויל פורטה וקארי קני-סילבר. הליהוק של מרקו קלוואני פורסם מאוחר יותר, באוגוסט 2024. במרץ 2025 פורסמה רשימת שחקני המשנה בסדרה שכללה את ג'וליה לסטר, אלן אלדה, אשלין מדוקס, ג'ייקוב בקנמאייר ועוד.

 צילומים 
הצילומים התקיימו במחצית השנייה של 2024, במדינת ניו יורק ובפוארטו ריקו.

 תגובות 
 ממבקרים 
הסדרה קיבלה ביקורות מעורבות מצד המבקרים.

באתר ביקורות הסרטים Rotten Tomatoes אחוז הביקורות החיוביות הוא 77%, זאת על בסיס 62 ביקורות.

באתר הסרטים Metacritic, קיבל הסרט ציון ממוצע משוקלל של 61 מתוך 100, בהתבסס על 30 ביקורות.

סלוני גאג'אר מ-The A.V. Club נתן לסדרה ציון B+ ונימק את הביקורת: "למרות היעדר הבדיחות (...) הסדרה אף פעם לא אינטנסיבית מדי, עם שמונה פרקים בני חצי שעה שחולפים בקלילות. הדמויות מבדרות ומצדיקות את בילוי הזמן איתן, והמיני-סדרה מתגאה בבדיחות כתובות היטב, תפאורה סוחפת, והכי חשוב, קטעי קונצ'רטו לכינור מאת אנטוניו ויוואלדי משמשים כבת לוויה מנחמת לאורך כל המסע הזה." בביקורת על הסדרה עבור הגרדיאן, לוסי מנגן נתנה דירוג של 4/5 ונימקה: " 'ארבע העונות' היא פיי והרכבי הכתיבה והמשחק שלה בצורה מעולה, הכול מושפע מהאינטליגנציה הקפדנית שלה, מהחוכמה ומהניסיון שלה. תנו לעצמות הכואבות שלכם מנוחה ותיהנו." אלן ספינוול מהרולינג סטון כתב על הסדרה ש"יש כמה רגעים משעשעים, וכמה נוגעים ללב באמת, אבל בסך הכול זה מרגיש דק – פחות תוכנית טלוויזיה ויותר תירוץ לחבורה של אנשים מוכשרים, כמה מהם חברים ותיקים במציאות, לבלות יחד בשלל מקומות יפים."

 מהקהל 
ב-6 במאי 2025 נטפליקס דיווחה שארבע העונות הייתה הסדרה הנצפית ביותר בפלטפורמה בשבוע שבין 28 באפריל ל-4 במאי, עם קרוב ל-12 מיליון צפיות תוך ארבעה ימים.

 פרסים ומועמדויות 
פרסשנהקטגוריהעבורתוצאהמקורפרס אמי לבידור בפריים טיים2025שחקן המשנה הטוב ביותר בסדרת קומדיה

 קישורים חיצוניים 

 קדימון הסדרה, באתר יוטיוב
ביקורות



 הערות שוליים 

קטגוריה:יוניברסל טלוויזיה: סדרות טלוויזיה
קטגוריה:סדרות טלוויזיה אמריקאיות שעלו לשידור בשנת 2025
קטגוריה:מיני-סדרות טלוויזיה
קטגוריה:דרמות קומיות אמריקאיות